Saulo tsꞌi ꞌinyatsja custjay Jesucristo lal japon jis lal.
Yupj jilal pajal malala véletsja jupj.
Quelel si ꞌünánatsja yupj.
Quina quelel jámatsja Damasco ntꞌa.
Mpes jupj tjemey sacerdote más püné ntꞌa Jerusalén ntꞌa,
papel la mon tjemey.
Papel quelel tꞌyatsja judiopan ꞌa si mulú ntꞌa Damasco poꞌó.
Papel véletsja ꞌücj la tsupapj Jesucristo sa con̈,
jis la cuman Jerusalén ntꞌa.
ꞌÜcj niyom ntsuꞌpas jis la cuman,
nequem ꞌotsꞌipj.
Papel ntꞌya na,
tjemey.
Nasa neꞌas jámatsja na Damasco ntꞌa,
tsjun poꞌo pajal jaw tepyala.
Saulo ntꞌa pajal jaw tepyala wa,
jupj tꞌasiyú pajal tjejyawca.
Tyüla,
pǘꞌütsja.
Vele pjactsja.
La tjiꞌyüya:
—Saulo,
¿tsjan mpes malala nyuca lejay napj lal?
—nin la tjiꞌyüya.
Saulo la tjiꞌyüya:
—¿Pjacj vele napj lal?
Wola tjevele:
—Jesucristo napj.
Malala nyuca lejay jipj napj jisas jilal.
Jipj nin lejay na,
malala nyuca lejay wa napj lal.
Napj buey tsjyac jinwá lejay jipj lal.
Buey tsjyaca na ma jama,
más yümücj ntsjacas jupj lal.
Buey niná jinwá lejay jipj.
Malala ꞌe palá nin lejay jipj.
Mpes Saulo pajal lecj tjeyatsja,
la tjiꞌyüya:
—¿Tsjan jyas napj la mejay?
Jesucristo wola tjevele:
—Jin tjijyünsa.
Damasco ntꞌa ca mim.
Neꞌaj yom pjaní ca mveles tsjan la mijin —Jesucristo nin tjevele.
Saulo cus tocon̈ tjepjyacan̈ wa vele pjactsja.
Mopꞌin ma tjunuc pjacj tjevelá.
Mpes lacj tjeyapj wa yupj.
Saulo jas nisa.
Jun la tyüꞌpa na,
ma polel nyúcatsja jupj.
Mpes yupj jupj mos ntjiꞌlin̈ tjaman Damasco ntꞌa.
Tsꞌacꞌ contꞌe ma nyúcatsja.
Ma tjelyaja.
Ma tjümüꞌü.
Ananías tüpüꞌü wa Damasco poꞌó.
Jesucristo lal pyónatsja jupj.
Nin jawas pꞌiyá Dios la tjiji Ananías tjinyuca Jesucristo.
Tjinyuca Jesucristo tjacꞌ,
tjevele jupj lal:
—Ananías.
Ananías la tjiꞌyüya:
—Nejepa,
¿tsjan jyas?
Qjuis Jepa Jesucristo tjevele:
—Judas wo ntꞌa mim.
Jümücj ‘Tꞌatsj Way’ ló,
neꞌaj püꞌü.
Yom pjaní püꞌü neꞌaj,
Tarso mpe ꞌesepj,
Saulo ló jupj.
Quina jupj vele Dios lal.
Dios lal tjevele na,
napj la tjejay jupj tjinyuca yom pjaní tjacꞌ jupj ntꞌa,
yom niná Ananías ló.
Tjinyuca yom niná jay pjucj po la tjeꞌyotꞌa,
la tjemyona Dios lal jupj ca ꞌücj nucus niswá.
Jipj pꞌiyá yom niná jupj tjinyucá.
Jupj ca jus nlayes napj jin tjejyam —Jesucristo nin tjevele.
Ananías wola tjevele:
—Nejepa,
pülücj nawala tjowelepj jupj mpes.
Tjowelepj pajal malala nyuca la tjiji Dios tsꞌuyupj jis lal Jerusalén ntꞌa.
Yupj javelepj ꞌücj sacerdote noypan jilal jupj tsyuꞌpa cyapj jacon̈ jilal —Ananías nin wola tjevele.
Newa nin,
Jesucristo tjevele:
—Jipj ca mim jupj ntꞌa.
Napj la tꞌya Saulo.
Quina ca la mijis napj najas jinwá.
ꞌÜcj ca mveles napj nin poꞌó judiopan tulucj jilal,
yupj jis jepa noypan jilal ꞌotsꞌipj,
israelpan jilal ꞌotsꞌipj.
Jas müꞌüsüs ca la mejay pajal malala mpalas jupj lal napj mpes —Jesucristo nin tjevele Ananías lal,
jupj jun si tsicyaca jinwá tjinyuca na.
Mpes Ananías tjemey.
Jus tjinyuca Saulo.
Jay pjucj po la tjeꞌyotꞌa,
tjevele:
“Saulo,
natjam jipj.
Napj selé qjuis Jepa Jesús lay tepyala jipj lal jümücj ntꞌa.
Jupj nin tjejyama jipj ntꞌa,
mpes ca nucun niswá.
Dios Cjües ca mim jyas moꞌó,
mpes ca la mijin Dios Cjües vele jin”,
Ananías nin tjevele.
Len̈ way cjul jupjula jinwá palá tinca Saulo jun mpe,
polel nyúcatsja niswá.
Jas tjijyünsa.
Ananías bautizar la tjiji jupj.
Nin la tjiji na,
Saulo tjelyaja,
tjümüꞌü,
mpes ꞌücj jáꞌasatsja niswá.
Saulo tsjicj way tüpüꞌü Jesucristo lal japon jilal Damasco ntꞌa.